D. Čaplovič, poslanec: (2005-12-15):
Prvá interpelácia je na pána ministra vnútra Slovenskej republiky Vladimíra Palka. Podľa § 129 rokovacieho poriadku Národnej rady Slovenskej republiky interpelujem vás, vážený pán minister, vo veci pokračujúceho nelegálneho vývozu kultúrnych predmetov, respektíve kultúrne dedičstva zo Slovenskej republiky. V Národnej rade Slovenskej republiky sme schválili viaceré opatrenia na ochranu kultúrneho dedičstva prehlbujúceho nezákonného vývozu a obchodovania s kultúrnymi predmetmi. Či to bolo už pristúpením k medzinárodným konvenciám vypracovaných UNESCO, alebo Radou Európy, či s väzbou na právo Európskeho spoločenstva a Európskej únie, alebo zákonných noriem na ochranu kultúrneho dedičstva pamiatkového, múzejného, galerijného, archívneho, knižničného, svetského a cirkevného fondu kultúrnych predmetov. V poslednom období to boli kroky vo veľmi špecifikovaných formách s väzbou na druhý Haagsky dohovor o ochrane kultúrnych hodnôt v prípade ozbrojeného konfliktu, ale aj novela zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených predmetov. Vážený pán minister, verím, že nemusím vám zdôrazňovať, že popri nelegálnom obchode s drogami a s takzvaným bielym mäsom sa čoraz častejšie a vo väčšej intenzite rozbieha obchod s kultúrnymi predmetmi, ktorý má dnes už internárodný až globalizujúci charakter. Popritom na Slovensku naďalej pokračuje doslovne rabovanie archeologického dedičstva v mnohých archeologických lokalitách, najmä prostredníctvom špecializovanej techniky vykrádačov pamiatkového fondu. Prednedávnom som bol informovaný, vážený pán minister, že ste zrušili krajské útvary na boj proti kriminalite v oblasti nelegálneho vykrádania a pohybu kultúrneho dedičstva v zmysle Maltskej konvencie aj archeologického dedičstva. V susedných štátoch úspešne pokračujú práce na odhaľovaní kriminálnych činov v tejto oblasti, napríklad v Čechách sú už v tejto činnosti najmenej 15 rokov pred nami, najmä čo sa týka tých nelegálnych vykrádačiek v archeologických lokalitách. Vy ste však pristúpili k obmedzeniu tejto vysokokvalifikovanej práce v oblasti boja proti tomuto druhu vzrastajúcej kriminality v Slovenskej republike. Preto vás, vážený pán minister, interpelujem v danej veci a prosím vás, aby ste podnikli kroky na obnovenie týchto útvarov, ktoré pracovali na odhaľovaní tohto druhu trestných činov a v prípade konkrétnych výsledkov v tomto boji proti rabovaniu a nelegálnemu vývozu týchto kultúrnych predmetov informovali aj verejnosť. Druhá interpelácia je na pána ministra zdravotníctva Rudolfa Zajaca tiež v zmysle toho paragrafu rokovacieho poriadku Národnej rady. Opätovne vás interpelujem vo veci Fakultnej nemocnice Ružinov v Bratislave, pretože nepovažujem vašu odpoveď na moju predchádzajúcu interpeláciu zo dňa 26. 10. pod číslom 2742–1/2005SP za uspokojivú. Tvrdíte, vážený pán minister, že účelom zlučovania zdravotníckych zariadení v bratislavskom regióne bolo zjednodušenie ich premeny na akciovú spoločnosť s cieľom úspory ich finančných nákladov. Preto sa vás opätovne konkrétne pýtam a v tejto veci ste mi vôbec neodpovedali v predchádzajúcej interpelácii, kde, kedy a komu ste predložili organizačno-ekonomické porovnanie pre spomenuté tvrdenie. Veď dostať šesť nemocníc pod jednu „strechu“ nie je jednoduché a zrejme ani lacné. Ministerstvo zdravotníctva Slovenskej republiky by malo zverejniť, samozrejme, ak nemá čo skrývať, záujemcov o investovanie do jednotlivých nemocníc, ako aj výšku vkladu, aj to, do čoho sa má konkrétne v tejto alebo v tej ktorej nemocnici investovať. Je zrejmé, že investor môže poskytnúť finančnú pôžičku alebo investovať do základného imania. Akciová spoločnosť sa môže správať podľa Obchodného zákonník a jednoduchými krokmi sa môže konkrétny investor stať majiteľom. A práve preto, že štát môže prísť o kontrolu nad zdravotníckymi zariadeniami, je ešte viac opodstatnené a moja požiadavka o transparentnosti, podčiarkujem o transparentnosti týchto investičných pohybov a o informácie od Ministerstva zdravotníctva Slovenskej republiky. V demokratickej spoločnosti je neprípustné neinformovať o aktivitách, ktoré majú, respektíve budú mať dopad na služby vo verejnom záujme, najmä ak sa to týka vkladaného majetku štátu. Vážený pán minister, veľmi dobre viete o doterajšom neusporiadaní majetkovoprávnych vzťahov bývalej Nemocnice s poliklinikou v Ružinove. Pred transformáciu nemocníc v Bratislave, ako aj vy tvrdíte, musia byť tieto vzťahy usporiadané, a preto vás opätovne interpelujem a žiadam o predloženie záverov ministerských kontrol v bývalej Nemocnici s poliklinikou Ružinov, konkrétne od obdobia, keď bol ministrom zdravotníctva už nebohý Ľubomír Javorský. Súčasne, keďže do novo vzniknutých akciových spoločností vkladá svoj majetok štát, mala by byť verejnosť informovaná, kto ho bude oceňovať, respektíve kto ho už oceňoval. Pripomínam, že je to majetok občanov nášho štátu, daňových poplatníkov a minister, ako aj ministerstvo zdravotníctva musí sa k nemu správať ako jeho správca a služobník občanov. Vážený pán minister, existujú dôveryhodné informácie, a vy iste o tom veľmi dobre viete, že ružinovská nemocnica nemá do dnešného dňa kolaudačné rozhodnutie o budove ešte z minulého obdobia, veľmi dávno, keď sa budova odovzdávala, ktorú chcete vkladať do akciovej spoločnosti. Interpelujem vás v tejto veci a prosím vás o vaše jasné stanovisko a vytvorenie, respektíve urobenie nápravy. A tretia interpelácia je na pána ministra školstva Martina Fronca tiež podľa § 129 rokovacieho poriadku Národnej rady. Opätovne vás interpelujem vo veci riešenia vzájomného vysporiadania vzťahov medzi Ministerstvom školstva Slovenskej republiky a Národným tenisovým centrom v Bratislave, ktoré sú stále viac a viac nejasné. V tomto duchu som vás oslovil, vážený pán minister, dňa 30. októbra 2003, t. j. viac ako pred dvoma rokmi, najmä čo sa týka využívania Národného tenisového centra v Bratislave v súvislosti s jeho uvažovanou transformáciou na akciovú spoločnosť, respektíve spoločnosť s ručením obmedzeným. Situácia sa za dva roky zrejme veľmi zmenila, a preto je namieste nová moja interpelácia s otázkou: „Vážený pán minister, aký má dnes podiel štát zastúpený Ministerstvom školstva Slovenskej republiky v tomto projekte a ako sa dnes realizujú záujmy štátu pri využívaní tohto pekného športového areálu, športového stánku najmä v prospech mládeže?“ Vážený pán minister, dnes už tento športový stánok nie je uvádzaný často ako NTC, ale prevažne ako Sibamac aréna. Vybudovanie Národného tenisového centra bolo plánované z celkových nákladov vo výške 590 miliónov Sk. Opakujem, zo štátneho rozpočtu a z Fondu národného majetku boli v rokoch 2001 až 2002 uvoľnené zdroje vo výške 330 miliónov Sk. Výstavbu realizovala firma Sibamac a v jej priebehu sa pristúpilo na jej preprojektovanie na multifunkčnú halu, nielen na tenis. Cena, samozrejme, s týmito zmenami aj úmerne narástla. Taktiež je známe, že zvyšných už teraz 280 miliónov korún si zapožičal od OTP banky, za ktoré sa zaručila nehnuteľnosť, t. j. stavba Národného tenisového centra. Dnes vieme, že ročné prostriedky na prevádzku NTC sa pohybujú vo výške od 18 do 20 miliónov Sk. Súčasne v zmluve medzi ministerstvom školstva a NTC, ktorá mi však nebola poskytnutá, je podľa informácie klauzula, že s uvedenou nehnuteľnosťou je možné nakladať len so súhlasom Ministerstva školstva Slovenskej republiky. Ďalší vývoj v danej veci však už nepoznám. Od tohto roku, vážený pán minister, sa malo ročne platiť za pôžičku 17 miliónov Sk na istinu a 12  miliónov Sk na úroky. Dovoľujem sa vás opýtať, aká bola ich skutočná výška a ako sa uvedené veci plnia a riešia aj vo vzťahu k Ministerstvu školstva Slovenskej republiky? Teda konkrétne, či váš rezort nedopláca na uvedené podlžnosti a či váš rezort má ingerenciu vstupovať do prevádzky Sibamac arény NTC a realizovať program pre mládežnícky šport, pre program, s ktorým pôvodne projekt, keď boli peniaze vyčlenené, aj počítal. Súčasne sa hovorí o majetkovom vstupe mesta Bratislavy do Sibamac arény NTC. Bude tento vstup zabezpečovať priestor pre mládežnícky šport alebo bude znamenať tento vstup len náhradu za Park kultúry a oddychu v Bratislave? V prípade vstupu môže do týchto aktivít hovoriť Ministerstvo školstva Slovenskej republiky a rokoval niekto aj s vaším rezortom? Vážený pán minister, opätovne vás interpelujem v danej veci a oznamujem, že s väzbou na vašu odpoveď sa uskutoční, ako sme plánovali na vašom ministerstve, v tejto predmetnej veci aj poslanecký prieskum. Ďakujem.